(Návrh)

VYHLÁŠKA
Ministerstva dopravy a výstavby Slovenskej republiky

z ...................... 2018, 

ktorou sa ustanovujú podrobnosti o technickej službe overovania 

Ministerstvo dopravy a výstavby Slovenskej republiky podľa § 136 ods. 3 písm. f) zákona č. .../2018 Z. z. o prevádzke vozidiel v cestnej premávke a o zmene a doplnení niektorých zákonov (ďalej len „zákon“) ustanovuje:

§ 1
Návrh na udelenie poverenia na vykonávanie činnosti technickej služby
[k § 71 ods. 2 zákona]

(1)	Návrh obsahuje
a)	identifikačné údaje o navrhovateľovi podľa § 160 ods. 3 zákona,
b)	výpis z obchodného registra alebo zo živnostenského registra nie starší ako tri mesiace, ak je žiadateľ podnikateľom,
c)	doklad preukazujúci finančnú spoľahlivosť,
d)	doklad preukazujúci nezávislosť,
e)	doklady preukazujúce splnenie podmienok podľa § 71 ods. 1 písm. d) a e) zákona,
f)	platné osvedčenie o akreditácii,
g)	doklady preukazujúce odbornú spôsobilosť,
h)	zmluva o poistení zodpovednosti za škodu spôsobenú výkonom činnosti technickej služby,)
i)	čestné vyhlásenie navrhovateľa o spôsobilosti na právne úkony v plnom rozsahu,
j)	výpis z registra trestov alebo originál alebo úradne osvedčenú kópiu súhlasu osoby navrhovateľa s overeným podpisom, aby správny orgán zabezpečil výpis z registra trestov, ak na tento účel poskytol údaje potrebné na vyžiadanie výpisu z registra trestov,)
k)	čestné vyhlásenie navrhovateľa o dôveryhodnosti a
l)	čestné vyhlásenie navrhovateľa, že nie je v konkurze alebo reštrukturalizácii,) ak je podnikateľom.

(2)	Ak je navrhovateľom zahraničná osoba z členského štátu Európskej únie (ďalej len „členský štát“), môže doklady uvedené v odseku 1 písm. b), c), e) až g), h), j) nahradiť rovnocennými dokladmi vydanými v členskom štáte, v ktorom má fyzická osoba trvalý pobyt alebo právnická osoba sídlo.

§ 2
Podrobnosti o činnosti technickej služby
[k § 73 ods. 1 písm. a) a b) a ods. 2 zákona]

(1)	Technická služba vykonáva
a)	testy typu vozidla, hromadnej prestavby typu vozidla, typu systému, komponentu alebo samostatnej technickej jednotky, ktoré pozostávajú zo súboru činností, pri ktorých sa predmety testovania alebo ich časti vrátane technickej dokumentácie skúšajú, merajú, kontrolujú a hodnotia podľa ustanovených technických požiadaviek,
b)	overovanie zhodnosti typu vozidla, hromadnej prestavby typu vozidla, typu systému, komponentu alebo samostatnej technickej jednotky, ktoré pozostáva zo súboru činností, pri ktorých sa predmety overovania alebo ich časti vrátane technickej dokumentácie skúšajú, merajú, kontrolujú a hodnotia, či sa zhodujú so schváleným typom vozidla, systému, komponentu alebo samostatnej technickej jednotky a zodpovedajú ustanoveným technickým požiadavkám,
c)	skúšky jednotlivého vozidla, systému, komponentu alebo samostatnej technickej jednotky, ktoré pozostávajú zo súboru činností, pri ktorých sa predmety skúšania alebo ich časti vrátane technickej dokumentácie skúšajú, merajú, kontrolujú a hodnotia podľa ustanovených technických požiadaviek
d)	testy typu spaľovacieho motora inštalovaného v necestných strojoch, ktoré pozostávajú zo súboru činností, pri ktorých sa predmety testovania alebo ich časti vrátane technickej dokumentácie skúšajú, merajú, kontrolujú a hodnotia podľa ustanovených technických požiadaviek.

(2)	Po vykonaní testov podľa odseku 1 písm. a) technická služba vypracuje
a)	protokol o teste typu vozidla, hromadnej prestavby typu vozidla, typu systému, komponentu alebo samostatnej technickej jednotky podľa odsekov 4, 5 a 8,
b)	návrhy dokladov vydávaných typovým schvaľovacím orgánom.

(3)	Dokumenty podľa odseku 2 sa na účely typového schválenia podľa § 9, 16 a 18 zákona vypracujú najmenej v slovenskom jazyku a anglickom jazyku.

(4)	Protokol o teste typu vozidla, hromadnej prestavby typu vozidla, typu systému, komponentu alebo samostatnej technickej jednotky obsahuje najmä tieto údaje:
a)	identifikáciu technickej služby, ktorá testy vykonala,
b)	identifikačné údaje o výrobcovi, prípadne aj o zástupcovi výrobcu podľa § 160 ods. 3 zákona,
c)	identifikáciu predmetu testovania,
d)	druh protokolu,
e)	číslo protokolu,
f)	celkový počet strán protokolu,
g)	typové zatriedenie,
h)	identifikačné údaje typu vozidla: výrobný štítok, identifikačné číslo vozidla VIN, prípadne iné označenie na vozidle,
i)	hodnotiace predpisy, podľa ktorých sa vykonávali testy,
j)	dátum vykonania testov a vydania protokolu,
k)	mená a priezviská a podpisy skúšobných technikov, ktorí testy vykonali, prípadne kontrolovali, a vedúceho technickej služby alebo jeho zástupcu, ktorý protokol schválil, a odtlačok pečiatky,
l)	obsah, postup a priebeh testov,
m)	výsledok testov, konečné hodnotenie, odporúčanie a záver,
n)	informáciu o uložení podkladov a dokumentácie k vykonaným testom,
o)	upozornenie o podmienkach na interpretáciu výsledkov testov,
p)	protokoly z čiastkových testov ako prílohy hlavného protokolu,
q)	fotografickú a výkresovú dokumentáciu.

(5)	Technická služba na účely schvaľovania doplní do prílohy protokolu o testoch typu vozidla alebo hromadnej prestavby typu vozidla návrhy na spracovanie základných technických opisov vozidla, ak vozidlo posudzovaného typu splní podmienky ustanovené pre jeho kategóriu. Návrhy na spracovanie základných technických opisov vozidla môže technická služba vypracovať aj samostatne. Technickej službe sa predloží dostatočný počet vozidiel, ktorý je nevyhnutný na testovanie rôznych kombinácií z hľadiska ustanovených technických požiadaviek. Tieto vozidlá zároveň budú testované na účely vystavenia protokolu podľa odseku 4.

(6)	Po vykonaní overení podľa odseku 1 písm. b) technická služba vypracuje protokol o overení zhodnosti typu vozidla, hromadnej prestavby typu vozidla, typu systému, komponentu alebo samostatnej technickej jednotky, ktorý obsahuje najmä tieto údaje:
a)	identifikáciu technickej služby, ktorá overenie zhodnosti vykonala,
b)	identifikačné údaje o výrobcovi, prípadne aj o zástupcovi výrobcu podľa § 160 ods. 3 zákona,
c)	identifikáciu predmetu overovania zhodnosti,
d)	identifikáciu predmetu, voči ktorému sa overuje zhodnosť,
e)	druh protokolu,
f)	číslo protokolu,
g)	celkový počet strán protokolu,
h)	dátum vykonania overenia a vydania protokolu,
i)	mená a priezviská a podpisy skúšobných technikov, ktorí overenie vykonali, prípadne kontrolovali, a vedúceho technickej služby alebo jeho zástupcu, ktorý protokol schválil, a odtlačok pečiatky,
j)	obsah, postup a priebeh overovania,
k)	výsledok overovania, konečné hodnotenie, odporúčanie a záver,
l)	informáciu o uložení podkladov a dokumentácie k vykonanému overeniu,
m)	upozornenie o podmienkach na interpretáciu výsledkov overenia,
n)	protokoly z čiastkových overení ako prílohy hlavného protokolu,
o)	fotografickú dokumentáciu.

(7)	Technická služba, ktorá vykonala testy pre udelenie typového schválenia EÚ, vykoná overenie zhodnosti typu vozidla, systému, komponentu alebo samostatnej technickej jednotky v ustanovených lehotách, a to podľa regulačných aktov, pričom o lehotách a spôsobe overenia informuje typový schvaľovací orgán.

(8)	Protokol podľa odsekov 4 a 6 vypracuje technická služba v troch rovnopisoch, z ktorých jeden sa archivuje, druhý je určený pre typový schvaľovací orgán a tretí sa vydá žiadateľovi.

(9)	Po vykonaní skúšok podľa odseku 1 písm. c) technická služba vypracuje protokol o skúške
a)	jednotlivého vozidla, ktorého prílohou je návrh na spracovanie základného technického opisu vozidla; návrh na spracovanie základného technického opisu vozidla môže technická služba vypracovať aj samostatne,
b)	jednotlivého systému, komponentu alebo samostatnej technickej jednotky.

(10)	Protokol podľa odseku 9 obsahuje tie údaje podľa odseku 4, ktoré zodpovedajú danému druhu protokolu; technická služba ho vypracuje v troch rovnopisoch, z ktorých jeden sa archivuje, druhý je určený pre schvaľovací orgán a tretí sa vydá žiadateľovi.

(11)	Technická služba môže schvaľovaciemu orgánu odporučiť povolenie výnimiek z plnenia technických požiadaviek a v opodstatnených dôvodoch môže navrhnúť alternatívne technické požiadavky. V niektorých prípadoch, napríklad pri deštrukčných skúškach, pri veľmi malých sériách alebo pri výrobe jednotlivého vozidla, môže odporučiť nahradenie protokolu o skúške protokolom o posúdení konštrukcie z hľadiska jej predpokladov na splnenie technických požiadaviek, prípadne na vykonanie obmedzených skúšok podľa vlastnej úvahy.

(12)	Alternatívnymi technickými požiadavkami podľa odseku 11 sa rozumejú opatrenia a technické požiadavky s cieľom zabezpečiť úroveň bezpečnosti, ochrany životného prostredia alebo verejného zdravia, ktorá je v čo najväčšej možnej miere rovnocenná s úrovňou ustanovených technických požiadaviek platných pre danú kategóriu vozidla.

(13)	Pri skúškach jednotlivého vozidla sa nevykonávajú deštrukčné skúšky. Používajú sa informácie poskytnuté výrobcom vozidla alebo vlastníkom vozidla, ktorými sa preukazuje súlad s alternatívnymi technickými požiadavkami.

(14)	Na vypracovanie dokladov po vykonaní skúšok podľa odseku 1 písm. d) sa použijú primerane ustanovenia odsekov 2 až 4.

(15)	Technická služba uchováva desať rokov protokoly podľa odsekov 4, 6 a 9; na požiadanie orgánov oprávnených vykonávať štátny odborný dozor sa protokoly predložia na kontrolu.

§ 3
Účinnosť

Tento vyhláška nadobúda účinnosť 20. mája 2018.